
ROMÂNIA              




                                                                                                                                                       

JUDEŢUL TIMIŞ





                                     
MUNICIPIUL TIMIŞOARA

PRIMĂRIA

                                                                                                        
NR. TMI 2023-005449/16.08.2023
RAPORT DE SPECIALITATE
privind aprobarea documentației care stă la delegării prin concesiune a gestiunii activităților de sortare a deșeurilor reciclabile și tratare mecano-biologică a deșeurilor reziduale din Zona 1 – Timișoara
Având în vedere Referatul de aprobare al proiectului de hotărâre al Primarului Municipiului Timișoara şi Proiectul de hotărâre  privind aprobarea documentației care stă la baza delegării prin concesiune a delegării prin concesiune a gestiunii activităților de sortare a deșeurilor reciclabile și tratare mecano-biologică a deșeurilor reziduale din Zona 1 – Timișoara
Facem următoarele precizări:
Prin Hotărârea nr. 457/2005 Consiliul Local al Municipiului Timişoara a aprobat asocierea cu Consiliul Judeţean Timiş şi cu consiliile locale ale municipiilor şi oraşelor judeţului Timiş în vederea promovării proiectului „Sistem integrat de gestionare a deşeurilor menajere în judeţul Timiş”.
În anul 2009 s-a înființat Asociația de Dezvoltare Intercomunitară Deșeuri Timiș (ADID) în scopul înființării, organizării, reglementării, exploatării, monitorizării și gestionării în comun a serviciului de salubrizare a localităților (denumit în continuare Serviciul) pe raza de competență a unităților administrativ-teritoriale membre, precum și realizarea în comun a unor proiecte de investiții publice de interes zonal sau regional destinate înființării, modernizării și/sau dezvoltării, după caz, a sistemelor de utilități publice aferente Serviciului, pe baza strategiei de dezvoltare a Serviciului (denumită în continuare Strategia de dezvoltare).
Prin Hotărârea nr. 95/2009 Consiliul Local al Municipiului Timişoara a aprobat Statul-cadru și Actul constitutiv-cadru al Asociația de Dezvoltare Intercomunitară Deșeuri Timiș.
Prin Hotărârea nr.52/2016 Consiliul Local al Municipiului Timişoara a aprobat înfiinţarea Serviciului public de salubrizare pentru activităţile de colectare-transport deşeuri municipale la nivelul judeţului Timiş, care va deservi unităţile administrativ teritoriale din aria de operare a judeţului Timiş - membre ale ADID Timiş, Regulamentul de organizare şi funcţionare a serviciului public de salubrizare din judeţul Timiş şi a indicatorilor de performanţă, Studiul de oportunitate pentru delegarea de gestiune prin concesiune a serviciilor de colectare-transport al deşeurilor municipale din cele cinci zone ale judeţului Timiş şi a Documentaţia de atribuire pentru delegarea gestiunii prin concesiune a serviciilor de colectare-transport al deşeurilor municipale din Zona 1 Timişoara.
Menționăm faptul că potrivit prevederilor art. V alin.(2) din OUG nr.133/2022 pentru modificarea şi completarea Ordonanţei de urgenţă a Guvernului nr. 92/2021 privind regimul deşeurilor, precum şi a Legii serviciului de salubrizare a localităţilor nr. 101/2006  “În termen de maximum 120 de zile de la data intrării în vigoare a prezentei ordonanţe de urgenţă, autorităţile administraţiei publice locale ale unităţilor/subdiviziunilor administrativ-teritoriale sau, după caz, asociaţiile de dezvoltare intercomunitară, pe baza mandatului special primit de la unităţile/subdiviziunile administrativ-teritoriale membre, au obligaţia ca pentru activităţile de sortare, tratare şi/sau depozitare, prin eliminare, a deşeurilor municipale prestate de operatori numai pe baza autorizaţiei de mediu să atribuie contractele de delegare a gestiunii activităţii/activităţilor respective, în vederea conformării cu prevederile art. II pct. 16 şi pct. 33, referitor la prevederile art. 14^4 şi art. 32^1”. 


În sensul prevederilor legale mai sus enunțate, Asociația de Dezvoltare Intercomunitară Deșeuri Timiș, prin adresa nr.1969/01.03.2023 înregistrată la Primăria Municipiului Timișoara cu nr.SC2023-5346/01.03.2023, a comunicat că este necesară demararea procedurilor legale pentru predarea Stației de Sortare Deșeuri Municipale Timișoara, proprietatea Municipiului Timișoara. 

Stația de sortare deșeuri din municipiul Timișoara funcționează în cadrul Sistemului Integrat de Management al  Deșeurilor pentru Județul Timiș (SMID Timiș).

Precizăm faptul că, activitatea de sortare și operarea Stației de sortare deșeuri din Municipiul Timișoara, fac obiectul Contractului nr.SC2018-25346/29.10.2018 privind delegarea de gestiune, prin atribuire directă, a serviciului de sortare a deșeurilor - operare și întreținere a Stației de sortare deșeuri din Municipiul Timișoara, încheiat cu  SC Compania Locală de Termoficare COLTERM S.A, prelungit prin Actul adițional nr.7/28.10.2022, până la data  desemnării, prin licitație publică, a unui operator și încheierea unui nou contract de delegare, dar nu mai mult de 1 an.
În conformitate cu Planul Județean de Gestionare a Deșeurilor pentru Județul Timiș (2020-2025), aprobat prin HCJT nr.191/31.08.2021, până în anul 2024 stația de sortare Timișoara funcționeză în condițiile actuale (o linie de valorificare energetică și o linie de sortare deșeuri reciclabile).


Prin adresa nr. 4738/07.03.2023 înregistrată la Primăria Municipiului Timișoara,  SC Compania Locală de Termoficare  COLTERM SA-în insolvență, a solicitat urgentarea măsurilor necesare în vederea funcționării  activității de sortare în conformitate cu prevederile OUG nr.133/2022 pentru modificarea şi completarea Ordonanţei de urgenţă a Guvernului nr. 92/2021 privind regimul deşeurilor, precum şi a Legii serviciului de salubrizare a localităţilor nr. 101/2006.  
Potrivit art.2 alin.3 lit.d) din Legea serviciului de salubrizare a localităţilor nr. 101/2006, cu modificările și completările ulterioare, republicată, serviciul de salubrizare cuprinde activitatea - sortarea deşeurilor de hârtie, carton, metal, plastic şi sticlă colectate separat din deşeurile municipale în staţii de sortare, inclusiv transportul reziduurilor rezultate din sortare la depozitele de deşeuri şi/sau la instalaţiile de valorificare energetică.
Potrivit prevederilor art.12 alin.1 din Legea serviciului de salubrizare a localităţilor nr. 101/2006, cu modificările și completările ulterioare, republicată, gestiunea serviciului de salubrizare se realizează în condițiile Legii nr.51/2006, republicată prin gestiune direct sau gestiune delegată.
Totodată, art.14^9 din legea mai sus menționată, prevede că “Operatorii economici care au în proprietate staţii de sortare, instalaţii de tratare a deşeurilor şi/sau depozite de deşeuri nepericuloase au dreptul să presteze activităţile de sortare, tratare sau, după caz, de eliminare a deşeurilor municipale numai în baza contractelor de delegare a gestiunii încheiate cu unităţile administrativ-teritoriale/sectoarele municipiului Bucureşti de pe raza cărora provin respectivele deşeuri sau, după caz, cu asociaţiile de dezvoltare intercomunitară, pe baza mandatului special primit de la unităţile/subdiviziunile administrativ-teritoriale membre”. 
În conformitate cu prevederile art.10 alin. (4) din Legea nr. 51/2006 privind serviciile comunitare de utilităţi publice, republicată, “Unităţile administrativ-teritoriale pot mandata, în condiţiile legii, asociaţiile de dezvoltare intercomunitară având ca scop serviciile de utilităţi publice, prin hotărâri ale autorităţilor lor deliberative, să exercite, pe seama şi în numele lor, dreptul de a delega gestiunea serviciilor de utilităţi publice transferate în responsabilitatea asociaţiilor, inclusiv dreptul de a pune la dispoziţie sistemele de utilităţi publice aferente serviciilor de utilităţi publice transferate. În acest scop, hotărârile autorităţilor administraţiei publice locale privind mandatarea şi actele juridice de constituire a oricărei asociaţii trebuie să conţină prevederi detaliate şi complete privind condiţiile de exercitare de către aceasta a mandatului special încredinţat”. 
Potrivit alin.(5) al aceluiași articol, “Unităţile administrativ-teritoriale pot mandata asociaţiile de dezvoltare intercomunitară având ca scop serviciile de utilităţi publice, în condiţiile stabilite prin actul constitutiv şi statutul asociaţiei, să exercite, în numele şi pe seama lor, atribuţiile, drepturile şi obligaţiile prevăzute la art. 8 alin. (3), art. 9 şi art. 22 alin. (3) şi (4), cu excepţia celor prevăzute la art. 8 alin. (3) lit. b)-d), f)-h) şi art. 9 alin. (1) lit. d). Exercitarea atribuţiilor, drepturilor şi obligaţiilor prevăzute la art. 8 alin. (3) lit. a), d^1), d^2), i)-k), art. 9 alin. (2) lit. g), art. 27, art. 29 alin. (2) şi art. 30 alin. (5) este condiţionată de primirea în prealabil a unui mandat special din partea autorităţilor deliberative ale unităţilor administrativ-teritoriale membre ale asociaţiei”. 
În vederea asigurării continuității activității de sortare și conformării prevederilor legale adoptate prin OUG nr.133/2022 s-a acordat mandat special Asociației de Dezvoltare Intercomunitară Deșeuri Timiș, în vederea delegării activității prevăzute la art.2 alin.3 lit.d) din  Legea nr.101/2006, respectiv “Sortarea deşeurilor de hârtie, carton, metal, plastic şi sticlă colectate separat din deşeurile municipale în staţii de sortare, inclusiv transportul reziduurilor rezultate din sortare la depozitele de deşeuri şi/sau la instalaţiile de valorificare energetică”, în aplicarea strictă a prevederilor din Legea nr. 51/2006 a serviciilor comunitare de utilități publice și Legea nr. 101/2006 a serviciului de salubrizare a localităților, republicată, cu modificările și completările ulterioare, conform Hotarârii nr. 117/21.03.2023. 
Prin prezenta se  propune aprobarea documentației de atribuire (caiet de sarcini anexa nr.1, studiu de oportunitate anexa 2,  contract anexa 3) pentru Serviciul de delegare prin concesiune a gestiunii activităților de sortare a deșeurilor reciclabile și tratare mecano-biologică a deșeurilor reziduale, desfășurată în obiectivul Stație de sortare Deșeuri Municipale din Municipiul Timișoara și mandatarea ADID Timiș să organizeze și să deruleze procedura de achiziție publică privind delegarea gestiunii prin concesiune a activității de sortare a deșeurilor municipale prin licitație deschisă, în calitate de Autoritate Contractantă, în numele și pe seama Municipiului Timișoara, membru ADID Timiș, inclusiv să opereze modificări în documentația de atribuire și a documentelor subsecvente solicitate de orice instituții publice și/sau ofertanți, urmare a evaluării/contestării documentației de atribuire în vedere postării în SICAP. Procedura de achiziție publică pentru desemnarea operatorului va fi pornită după emiterea de către Municipiul Timișoara a HCL de dare în administrare a Stației de Sortare Timișoara și semnarea procesului verbal de predare primire a inventarului bunurilor mobile și imobile. Anexele nr.1,  2 și 3  fac parte integrantă din prezenta hotărâre.
De asemenea, Stația de sortare împreună cu întreaga infrsatructură aferentă, necesară desfășurării activității de sortare a deșeurilor colectate din Zona 1 Timișoara, situată pe strada Mile Cărpenisan nr.3, zona CET Sud Timișoara, proprietate a Municipiului Timișoara, va fi încredințată ADID TIMIȘ, printr-o modalitate  care va fi stabilită ulterior la nivelul Direcției Patrimoniu, ca și structură de specialitate din cadrul Primăriei Municipiului Timișoara.
În concluzie, 

Având în vedere prevederile legale expuse în prezentul raport, apreciem că proiectul de hotărâre privind aprobarea documentației care stă la baza delegării prin concesiune a gestiunii activităților de sortare a deșeurilor reciclabile și tratare mecano-biologică a deșeurilor reziduale din Zona 1 – Timișoara, elaborată de catre Asociației de Dezvoltare Intercomunitară Deșeuri Timiș, îndeplineşte condiţiile pentru a fi supus dezbaterii şi aprobării plenului consiliului local. 

